Italië stel mediese riglyne vir Serie A | Netwerk24
Italië stel mediese riglyne vir Serie A
Die Serie A is sedert 9 Maart weens die Covid-19-pandemie opgeskort. Foto: Getty Images
Dié land se topliga is sedert 9 Maart weens die Covid-19-pandemie opgeskort.
Die FIGC sê sy mediese komitee het Woensdag 'n videokonferensie gehou "om 'n waarborg-protokol vir sokker te analiseer en te bepaal sou sportaktiwiteite toegelaat word om voort te gaan".
ESPN berig die Serie A-seisoen was naastenby tweederdes afgehandel toe dit onderbreek is. Die FIGC wil dit voltooi om finansiële skade te beperk. Die beheerliggaam sê hy is bereid om die seisoen tot September of Oktober uit te rek indien nodig.
Italië is een van die lande in die wêreld wat die hardste deur die pandemie getref is met 124 632 bevestigde gevalle. 'n Klompie Serie A-spelers tel onder diegene wat met die virus besmet is.
"As en wanneer ons toestemming ontvang om voort te gaan, moet die sokkergemeenskap gereed wees," sê Gabriele Gravina, president van die FIGC.
"Indien 'n mens in ag neem die rol wat sokker in die Italiaanse gemeenskap speel, is ek oortuig dat ons 'n belangrike bydrae tot die hele land kan maak."
Die FIGC sê die protokol sal bepaal watter toetse gedoen moet word op spelers wat voorheen die virus opgedoen het "met spesifieke fokus op die asemhalings- en hartbloedvatstelsel."